羊城通

羊城通（粵拼：joeng4 sing4 tung1）係中國廣州市嘅交通儲值卡，可用來坐公共汽車、的士、地鐵、渡輪，亦可以用來喺某啲商店找數。而家已經加入咗嶺南通系統，所有羊城通卡唔使換卡就可以喺嶺南通嘅使用範圍裡邊用。

系統概述
羊城通系統嘅全名係廣州市城市公共交通電子收費系統建設工程，係廣州市嘅一項重點工程。工程分為後台管理中心、前台公用子系統（公交、渡輪）同地鐵子系統，分別由廣州羊城通有限公司（原廣州交通電子收費營運有限公司）、廣州市公共交通數據管理中心同廣州地鐵公司負責起同管。

經營狀況
羊城通電子收費系統發展得好快。由2001年12月30號試行至今，已可用喺廣州市內所有公共汽（電）車、輪渡、地鐵各站同埋一啲電信業務同商務小額消費，應用區域亦都由廣州市區擴大到增城、花都、番禺、佛山南海區等地。至而家已發行超過300萬張卡，每日刷卡超過咗180萬次。番禺原有嘅番禺通亦都逐步被羊城通替代。
羊城通積極拓展緊跨區服務，希望一卡通曬珠江三角洲嘅公交電子收費。
羊城通除咗繼續喺交通領域擴展（如停車場、出租車、路邊泊車咪表等）、仲拓展到電信電話同小額消費領域（藝術博物院同廣州動物園門票、部分麥當勞快餐店、超市、便利店等），使羊城通成為集公交通、電信通、商務通于一身嘅電子收費卡。
羊城通卡嘅管理功能亦已經拓展到機關事業單位考勤、門禁系統、物業管理等領域，作為員工卡、小區業主卡、學生證等證照卡，為企業、住宅小區、校園等集體社區提供身份識別、門禁、員工考勤、保安巡更管理等社區內部管理。目前已成功應用喺司機考勤同翠雅苑嘅小區門禁系統 。2004年9月廣州大學城開通咗集公交、飯堂、醫療、圖書館通行、上機/上網通行、帶門禁的通道等功能嘅羊城通一卡通。

種類同價格
羊城通有押金卡、紀念卡、聯名卡同異型卡四種。聯名卡除咗普通羊城通卡小額消費功能，仲有銀行卡理財消費功能。
押金卡可以喺地鐵站服務亭、羊城通便利站同幾間知名連鎖便利店買到，售價係￥20，即係押金，退卡嗰時可以攞返。
不過宜家好多賣羊城通嘅地方都會出現押金卡缺貨嘅情況，跟著就兜售啲“紀念版”，通常賣￥35。但紀念版羊城通真係唔退得卡嘅，而且所謂嘅“紀念版”都係好普通，可以講通街嘅紀念版嘅款式都一樣，冇咩收藏意義。不過押金卡缺貨嘅問題其實原因在於押金卡嗰￥20可以退得返，所以好多人買卡都係搵押金卡先，好賣所以就成日缺貨。喺靠近交通樞紐嘅便利店，即使每隔兩三日就入二三十張卡返來賣，但都好快會賣嗮。
紀念卡同異型卡無押金，唔退得；
聯名卡無押金，芯片帳戶唔可以掛失；
異型卡包括手表、鑰匙扣、手機掛繩等。

用法
廣州的士上面嘅羊城通操作器
羊城通係一種非接觸式智能卡，係電子貨幣中使用上好方便。無論係進行交易定是充值，操作都好簡單。

用來畀錢
用羊城通畀錢嗰陣，用者只需將羊城通卡放近機器嘅驗卡區域，錢就會自動被扣。交易時間平均0.3秒。交易完，讀卡器會“嘀”一聲響，顯示屏會顯示被扣嘅金額同卡嘅余額。而高音調、長時間嘅“嗶哩嗶哩”聲，就代表交易未完，羊城通機會著紅燈。常見嘅原因係張卡未對準驗卡區、或張卡唔夠錢。
由於羊城通係非接觸式智能卡，所以就算隔著几厘米嘅普通物料（如膠同皮等），只要對准驗卡區域，都可以感應得到，所以只需攞起荷包、手袋甚至係將裝有衫嘅袋放近驗卡區域，都可以進行羊城通交易。

充值
人工充值地點：市內知名連鎖便利店及餅屋（7-ELEVEN、全家FamilyMart、Circle K、喜士多、Vango、華潤萬家便利超市、興安超市、聖安娜餅屋）、部分銀行同埋郵局、設有羊城通便利站嘅加盟士多、各個地鐵站入面嘅天天洗衣店、羊城通客戶服務中心、已加盟羊城通公司嘅中國福利彩票售賣店。（凡此類人工充值點門口都會有掛著「羊城通發行充值點」或者「羊城通便利站」字樣嘅招牌，或者門口貼住「羊城通充值服務」嘅門貼）
自助充值機分布地點：市區設有「自助服務區」嘅中國工商銀行、交通銀行、中國民生銀行、地鐵站同商場入面嘅「好易」充值機、各區電信局嘅「交費易」電子交費機。（注：工商銀行祗係接受本行嘅提款卡同埋信用卡進行充值，其他銀行嘅提款卡一律無法識別。而其他充值機就接受卡面印有銀聯標識嘅各類型提款卡同信用卡。）
捆綁銀行卡，當羊城通放喺自動充值機上就可以自動咁充值，不過呢個方法比較唔安全，所以很少市民會用。
注：目前喺各個地鐵站大堂嘅服務窗羊城通充值業務已經取消咗。

可以用得嘅地方
睇埋：嶺南通 § 可以用得嘅地方
羊城通幾乎適用於廣州市（包括市區及花都、增城、從化、南沙）所有嘅公共交通工具同埋部分嘅大型連鎖店，例如部分百佳、勝佳超市、麥當勞、肯德基快餐店同全線7-ELEVEN、全家FamilyMart、Circle K、喜士多、Vango便利店等。廣州好多新款機器都接受羊城通付款，包括收費公用電話亭等。
亦可以喺嶺南通支持嘅地區使用。

折扣優惠
當使用羊城通坐地鐵嗰陣，地鐵公司會收取比單程票平嘅車費，折扣係單程票價嘅9.5折。
以前嘅優惠措施係，羊城通系統喺2001年12月30號投入試運行，嗰時為咗配合系統嘅應用同埋推廣，各公交公司都實行咗坐車（船）九五折嘅優惠措施，但係由2003年9月1日起，各公交公司對攞羊城通卡乘坐車（船）者恢復按物價部門核定嘅標準收費。乘客持羊城通卡乘坐公共汽車、渡輪，可以享受嘅九五折優惠被取消，祗有地鐵公司繼續保留9.5折優惠措施

退卡
持卡人祗可喺羊城通客戶服務中心退卡。
范圍：僅限普通票卡，其他種類卡唔辦理該業務。普通票卡余額大于10元（含10元)須收取余額10%嘅手續費。
退卡方式：
票卡完好無損嘅，押金20蚊全額退還，回收票卡；
票卡損壞嘅，唔退還押金20蚊。（票卡損壞標準：卡面有折疊、劃花、扭曲、塗污、打窿、腐蝕或經任何液體浸泡導致票卡受損等；卡整體有缺損，如缺邊、缺角、裂痕等。）
現場讀得出卡入面嘅余額嘅，即時辦理退款手續；
現場讀唔出卡內余額嘅，需要經技術檢測核查7個工作日後，憑回執辦理退款手續。（注：票卡只可以作一次性退卡，押金同余額唔可以分開退還。）
客戶服務中心地址：
東華東：越秀區東華東路車路邊37號，東華南路巴士站後邊（營業時間：星期一至五 9:00－19:00，週末 10:00－16:00）
人民北：越秀區人民北路466號，西門口巴士站後邊（營業時間：每日 9:00－19:00）
公園前：越秀區地鐵公園前站站內J出口附近商舖（營業時間：每日 9:00－19:00）
體育西：天河區地鐵體育西路站站內G出口附近商鋪（營業時間：每日 9:00－19:00）
動物園：越秀區地鐵動物園站站內C出口附近商舖（營業時間：星期一至五 9:30－19:00，週末 10:00－16:00）
客村：海珠區地鐵客村站站內商舖（營業時間：每日 9:00－19:00）
魚珠：黃埔區地鐵魚珠站站內C出口附近商舖（營業時間：星期一至五 9:00－19:00，週末 10:00－16:00）
廣州東站：天河區地鐵廣州東站站內H/J出口附近商舖（營業時間：星期一至五 9:00－19:00，週末 10:00－16:00）
花地灣：荔灣區地鐵花地灣站站內A/D出口附近商舖（營業時間：星期一至五 9:00－19:00，週末 10:00－16:00）
黃閣汽車城：南沙區地鐵黃閣汽車城站站內A出口附近商舖（營業時間：星期一至五 10:00－19:00，週末 10:00－16:00）
漢溪長隆：番禺區地鐵漢溪長隆站站內C出口附近商舖（營業時間：每日 9:00－19:00）
白雲文化廣場：白雲區地鐵白雲文化廣場站站內C出口附近商舖（營業時間：星期一至五 9:30－19:00，週末 10:00－16:00）

缺點
由於除學生卡、老人優待卡以外嘅羊城通都係唔記名嘅，唔見咗就只可以買過張新嘅，唔可以申請掛失。近排新開嘅羊城通捆綁銀行卡充值嘅業務，咁捆綁咗賬戶嘅持卡者更加唔可以唔見張卡，唔見嘅話銀行卡入面嘅存款就可能會被人充入羊城通卡使嗮。
創新不足，近年來推出嘅新產品都無受到消費者太大嘅青睞。譬如支付寶、財付通網上充值服務，由於羊城通（或者講嶺南通）遲遲未開始研發結合NFC技術嘅充值方式，導致用家眼見北京市政一卡通等其他城市嘅手機NFC充值服務，自己就要喺網上付款充值後，再跑到人工或自動充值網點進行飛充。而網充寶嘅高價錢、操作複雜性就更加睇唔出佢係一款面向大眾消費者嘅產品。